Richter, Ján, minister práce, sociálnych vecí a rodiny SR (2014-10-30):
Ďakujem pekne. Uvedomujem si, že nemám záverečné slovo, ale že idem normálne do rozpravy. Veľmi stručne. Ak som sa vyjadril vo svojom vystúpení, že som čakal viac odôvodnení, priznám sa, že som čakal viac aj v rozprave. Demagógia a populizmus. Nič nové tu nezaznelo a to ja odmietam. Súhlasím v tomto prípade výnimočne s pánom poslancom Mihálom, že veľmi podivuhodná schôdza. Súhlasím s vami. Zamýšľam sa nad tým, o čom to vlastne táto schôdza tu mala byť. Nenachádzam celkom odpoveď. Ale každopádne si ju zapíšem a bude celkom iste v mojom životopise, pretože takéto chvíle sa asi často neopakujú. Ja to musím rešpektovať, keď splníte podmienky, pán poslanec. Čo sa týka samotnej rozpravy. Zazneli tu, ak boli vecné podnety, niektoré také, s ktorými sa rád budem ďalej zaoberať, ale v podstate sú to tie isté veci, ktoré zazneli aj pri bežných zákonoch, ktoré som sem predkladal, ku ktorým ste sa mali možnosť vyjadriť. Nič nové som tam zásadné nevidel. Áno, je tu nová vec, stratégia o rodovej rovnosti. Prirodzene, o tom sa tu dosť hovorilo. Pre mňa táto vec nie je uzatvorená. Len je to veľmi citlivá, a tak jak rokujem so sociálnymi partnermi vždy a mám záujem nájsť nejaký transparentný stred, bude to aj v tomto prípade. Pre niektorých poslancov, ktorí tu vystúpili, ja budúci týždeň mám ešte stretnutie s predstaviteľmi Konferencie biskupov Slovenska k tejto problematike. Ale čo chcem povedať a to s plnou vážnosťou, nikdy nepôjdem ďalej dozadu, ako sme dnes. Sú tam niektoré pripomienky, ktoré smerujú roky dozadu. Jednoducho tam sa nedá ísť. Ale som pripravený rokovať a presviedčať a, samozrejmá vec, že aj počúvať druhú stranu. Tým reagujem na pani poslankyňu Šípošovú. No, ak na tom ministerstve počúvam viacej niektorých funkcionárov možno, ako je treba, môžem sa nad tým zamyslieť, ale ja sa nepasujem do roly absolútneho odborníka na sociálnu politiku, politiku zamestnanosti, rodinnú politiku, dôchodkovú politiku, inšpekciu práce. Snažím sa manažovať ten proces a počúvať odborníkov, ktorých tam mám, ktorí tam boli predtým a v podstate fungujú, asi budú aj po mne fungovať a ja si ich vážim. To, čo odmietam z hľadiska tej diskusie, je akési delenie, ktoré som tu počul, napríklad tých exekútorov na nejakých dobrých, ktorých ste odmenili a podporili vy, a zlých, ktorých sme v 82 prípadoch z hľadiska nových pracovných miest podporili my. To asi takto nie je. Ja nepoznám ani nijakého Krutého, ani nijakých ďalších, ani neviem sa vyjadriť k tomu, či má alebo nemá zlaté kľučky alebo aké na dverách, a nie je mi to v tomto prípade absolútne, ako je mi to jedno, že ktorý a aký. Pre mňa je dôležité, do akej miery napĺňa podmienky. A treba povedať, áno, a to tu už zvýraznil aj pán poslanec Podmanický, že je diametrálny rozdiel medzi zapojením sa do projektu mladých ľudí aj so záväzkom podržať minimálne tých šesť mesiacov to pracovné miesto, z 80 % z hľadiska terajších výsledkov dokonca udržať aj po uplynutí tejto doby. To sú diametrálne odlišné veci ako dotácie, či je to absolventská prax alebo iné paragrafy, ktoré sú obsiahnuté v jednotlivých nástrojoch. Ale ja vás za to nekritizujem ani neodsudzujem. Vnímam to ako normálne a prirodzené, že táto podpora aj v tých predchádzajúcich rokoch jednoducho išla. Odmietam akékoľvek podozrenia z nejakého klientelizmu. Vyjadrujem ochotu spolupracovať s akýmkoľvek kontrolným alebo neviem akým orgánom, ktorý by mal záujem riešiť otázku môjho fungovania na ministerstve. Pán poslanec Mičovský, vy rešpektujte vnútrostranícke záležitosti, ktoré má každá jedna politická strana vrátane politickej strany SMER. My pokiaľ máme stretnutia, sú to vnútrostraníckeho charakteru, ktorú sú v strane doslova rodinné, a pokiaľ sa stretávame a komunikujeme, je to záležitosť príslušníkov tej strany. To by som vás chcel poprosiť, lebo ak pôjdeme do tejto roviny v tejto poslaneckej snemovni, to tu budú referáty o straníckych podujatiach a rozhodnutiach, a to asi nie je cieľom. To je odpoveď na tú vašu otázku. Ešte raz ďakujem za všetky podnetné návrhy, ktoré tu zazneli. Samozrejmá vec, že chcem poďakovať aj za podporu, ktorá mi vo viacerých vystúpeniach bola vyjadrená. Ďakujem pekne ešte raz. (Potlesk.)